იონსეის უნივერსიტეტი

**იონსეის უნივერსიტეტი** () —   კერძო ქრისტიანული კვლევითი უნივერსიტეტი სეულში, სამხრეთ კორეაში. იონსეის უნივერსიტეტი ქვეყნის სამ ყველაზე პრესტიჟულ უნივერსიტეტს შორისაა, ამ გამორჩეულ სამეულს „SKY უნივერსიტეტებს“ უწოდებენ.

იონსეის უნივერსიტეტი თავისი სათავეებით უკავშირდება კორეაში პირველ თანამედროვე სამედიცინო ცენტრს, გვანჰიევონს (, ლიტ. „მადლის დიდი სახლი“), რომელიც დაარსდა 1885 წლის აპრილში და ახლა ცნობილია, როგორც სევერანსის გაერთიანებული სამედიცინო კოლეჯი. დაწესებულება თავისი დღევანდელი საუნივერსიტეტო ფორმით 1957 წლის იანვარში იონჰი კოლეჯის და სევერანსის გაერთიანების შედეგად შეიქმნა. სახელი „იონსეი“ ორივე მშობელი ინსტიტუციის პატივსაცემად მათი სახელების პირველი მარცვლებისგან შეადგინეს: „იონ; 연; 延“ იონჰი კოლეჯიდან და „სეი; 세; 世“ სევერანსის გაერთიანებული სამედიცინო კოლეჯიდან. იონჰი კოლეჯი ერთ-ერთი პირველი თანამედროვე კოლეჯია, დაარსებული როგორც ჩოსუნის ქრისტიანული კოლეჯი () 1915 წლის მარტში. გაერთიანება იყო კოლეჯებს შორის ხანგრძლივი ორმხრივი თანამშრომლობის შედეგი, რომელიც დაიწყო 1920-იან წლებში. ეს ინსტიტუციები თავიანთ მიმართულებებში იყვნენ პირველები კორეაში.

სტუდენტური კონტინგენტი შედგება 18 200 ბაკალავრიატის სტუდენტისგან, 11 632 მაგისტრანტისგან, 4 518 ფაკულტეტის წევრისგან, 6 788 თანამშრომლისგან და 257 931 კურსდამთავრებულისგან. იონსეის უნივერსიტეტი მართავს თავის მთავარ კამპუსს სეულში და სთავაზობს მაგისტრატურის, სადოქტოროსთვის მოსამზადებელ  და სადოქტორო პროგრამებს კორეულ და ინგლისურ ენებზე.

## ისტორია
### დასაწყისი (1885–1916)
მინი|მარჯვნივ|მთავარი შესასვლელი და გრავიურები
იონსეის უნივერსიტეტის სამედიცინო სკოლა თარიღდება 1885 წლის 10 აპრილით, როდესაც დაარსდა პირველი თანამედროვე საავადმყოფო კორეაში, რომელიც ასწავლიდა დასავლურ მედიცინას, გვანჰიევონი. საავადმყოფო დააარსა ჰორეს ნიუტონ ალენმა, ამერიკელმა პროტესტანტმა მისიონერმა, რომელიც კორეაში დანიშნული იყო აშშ-ის პრესვიტერიანული ეკლესიის მიერ. საავადმყოფოს გადაარქვეს სახელი ჩეჯუნგვონად 26 აპრილს. როდესაც სირთულეები გაჩნდა, ეკლესიამ 1893 წლის 16 ივლისს კანადელი ოლივერ რ. ავისონი დანიშნა ჩეჯუნგვონის მმართველად. გვანჰიევონს თავდაპირველად აფინანსებდა კორეის მთავრობა, ხოლო სამედიცინო პერსონალს უზრუნველყოფდა ეკლესია. თუმცა, 1894 წლისთვის, როდესაც მოხდა პირველი ჩინეთ-იაპონიის ომი და გაბოს რეფორმები, მთავრობას აღარ შეეძლო გაეგრძელებინა ფინანსური მხარდაჭერა, შესაბამისად ჩეჯუნგვონის მმართველობა სრულად ეკლესიის ხელში გადავიდა. 1899 წელს ავისონი დაბრუნდა აშშ-ში, ესწრებოდა მისიონერთა კონფერენციას ნიუ-იორკში, სადაც დეტალურად ისაუბრა სამედიცინო პროექტის შესახებ კორეაში. ლუი სევერანსი, ბიზნესმენი და ფილანთროპი კლივლენდიდან, ოჰაიოს შტატი, ესწრებოდა ღონისძიებას; მან მოგვიანებით გადაიხადა სამედიცინო დაწესებულებისთვის ახალი შენობების მშენებლობის ხარჯების უდიდესი ნაწილი. ჩეჯუნგვონს მისი სახელის საპატივცემლოდ გადაარქვეს სახელწოდება და დაარქვეს სევერანსის საავადმყოფო.

ჩეჯუნგვონი (მოგვიანებით სევერანსის საავადმყოფო) პირველ რიგში იყო საავადმყოფო, მაგრამ ასევე მუშაობდა სამედიცინო განათლების კუთხითაც. საავადმყოფომ პირველი ჯგუფი  დაარსებიდან ერთი წლის შემდეგ, 1886 წელს მიიღო; ჯგუფი 16 სტუდენტისგან შედგებოდა. 1899 წლისთვის ჩეჯუნგვონის სამედიცინო სკოლა დამოუკიდებლად იქნა აღიარებული. 1912 წელს კორეაში მისიონერული მოძრაობების ზრდის შემდეგ ეს მიმართულება ძალიან განვითარდა, რადგან ჩეჯუნგვონმა დაიწყო სამედიცინო პერსონალის, სასკოლო ფაკულტეტისა და ფინანსური მხარდაჭერის მიღება კორეის მისიონერთა გაერთიანებული საბჭოსგან (). შესაბამისად, 1913 წელს სამედიცინო სკოლას დაარქვეს „სევერანსის გაერთიანებული სამედიცინო კოლეჯი“.

იონსეის უნივერსიტეტის დანარჩენი ნაწილი თავის წარმოშობას უკავშირებს ჩოსუნის ქრისტიანულ კოლეჯს, რომელიც 1915 წლის 5 მარტს ამერიკელი პროტესტანტი მისიონერის, ჰორეს გრანტ ანდერვუდის მიერ დაარსდა. ანდერვუდი გახდა პირველი პრეზიდენტი, ხოლო ავისონი - ვიცე-პრეზიდენტი. კოლეჯი მდებარეობდა YMCA-ში. კურსები დაიწყო აპრილში 81 სტუდენტითა და 18 ფაკულტეტის აკადემიური წევრით.
1916 წლის 12 ოქტომბერს ანდერვუდი გარდაიცვალა ავადმყოფობით  და ავისონმა გადაიბარა პრეზიდენტის მოვალეობა.

### I და II მსოფლიო ომების პერიოდი (1916–1946)
მინი|მარჯვნივ|შენობა, სადაც ადმინისტრაციული ოფისებია განთავსებული
1910 წლის 22 აგვისტოს იაპონიამ კორეას ანექსია მოახდინა  1910 წლის იაპონია-კორეის ხელშეკრულებით. კორეის პირველმა გენერალ-გუბერნატორმა, ტერაუტი მასატაკემ, 1911 წელს შემოიღო ბრძანება ჩოსუნის განათლების შესახებ, შემდეგ რეგულაციები პროფესიული სკოლებისა და კერძო სკოლების შესახებ (1915 წლის მარტი). აღნიშნული რეგულაციები მიზნად ისახავდა კერძო განათლების ჩახშობას კორეაში; სკოლების დაარსება, სკოლის რეგულაციების, მდებარეობის, მიზნის, სასწავლო კურსის ან სახელმძღვანელოების ნებისმიერი ცვლილება უნდა ყოფილიყო მოხსენებული და ავტორიზებული გენერალ-გუბერნატორის მიერ და ყველა კურსი უნდა ყოფილიყო იაპონურ ენაზე.

სევერანსის გაერთიანებული კოლეჯი იბრძოდა ამ მოთხოვნების დასაკმაყოფილებლად; სკოლის რეგულაციები და სასწავლო კურსი შეიცვალა, აკდემიური პერსონალი შეიცვალა,გაფართოვდა, უნივერსიტეტის ფონდისა და საბჭოს შემადგენლობა დაზუსტდა. 1917 წლის 14 მაისს აღიარება მიიღო როგორც პროფესიულმა სამედიცინო სკოლამ. 1922 წელს გენერალ-გუბერნატორმა მაკოტო საიტომ გამოსცა ბრძანება ჩოსუნის განათლების შესახებ - მოითხოვდა აკადემიური პერსონალის უფრო მკაცრ კვალიფიკაციას; სევერანსმა დაიცვა აღნიშნული და შემდგომ დაიქირავა მეტი ხარისხდაცული წევრი ჩრდილოეთ ამერიკისა და ევროპის აკრედიტებული ინსტიტუტებიდან. იაპონიამ სრულად არ უგულებელყო ამ ინსტიტუციის კომპეტენტურობა; 1923 წელს სევერანსმა აღიდგინა თავისი უფლება, მიეცა სამედიცინო ლიცენზიები თავისი კურსდამთავრებულებისთვის სახელმწიფო გამოცდის გარეშე, უფლება, რომელიც დაკარგული იყო 1912 წლიდან.  უფრო მეტიც, 1934 წლის მარტში, იაპონიის განათლებისა და კულტურის სამინისტრომ აღიარა სევერანსი, რაც მის კურსდამთავრებულებს აძლევდა უფლებას ექიმებად ემუშავათ იაპონიის ნებისმიერ რაიონში.  რომელიც ფრთხილად აღნიშნავდა, რომ იაპონია არ იყენებდა ასეთ მკაცრ კანონებს თავისი კერძო სკოლების მიმართ კონტინენტურ იაპონიაში.

მას შემდეგ, რაც 1919 წელს პირველი მარტის დამოუკიდებლობის მოძრაობამ ნახევარკუნძული მოიცვა, იაპონიამ გარკვეულწილად შეამსუბუქა თავისი კონტროლი კორეაზე და ეს აისახა 1922 წლის ბრძანებაშიც. შეწყდა გენერალ-გუბერნატორის თვითნებური კონტროლი სასწავლო კურსზე და ფაკულტეტის წევრების კვალიფიკაციაზე, შეიცვალა მისი პოზიცია რელიგიის მკაცრ გამიჯვნასთან დაკავშირებით. ასევე აღიარა იონჰი კოლეჯი, როგორც პროფესიული სკოლა, გაათანაბრა იაპონიაში მდებარე მსგავს დაწესებულებებთან და ნება დართო ქრისტიანული პროგრამებისა და ბიბლიის საჭიროებისამებრ სასწავლო კურსში ინტეგრაციას. მიუხედავად ამისა, იაპონური ლიტერატურა სავალდებულო გახდა. იაპონური ინტერვენციის ქვეშ, კორეის ისტორია ისწავლებოდა აღმოსავლეთის ისტორიის სახელწოდებით, ხოლო კორეული ენა ისწავლებოდა შესაძლებლობის შემთხვევაში. სოფლის მეურნეობის დეპარტამენტი დაიხურა 1922 წელს, როდესაც პირველმა კურსდამთავრებულებმა დატოვეს იონჰი კოლეჯი. ამ დეპარტამენტის აღორძინებისთვის გაწეულმა მცდელობებმა შედეგი არ გამოიღო. თუმცა, იონჰი კოლეჯმა კამპუსში დააარსა სასწავლო ცენტრი სოფლის მეურნეობის სწავლების მსურველთათვის და მის პროგრამებს ჰყავდა დიდი რაოდენობის მონაწილეები. იონჰი კოლეჯი ლიბერალური იყო არაქრისტიანების მიღების საკითხში. პოლიტიკა იყო არაქრისტიანების შედარებით თავისუფლად მიღება და ქრისტიან სტუდენტთა უმრავლესობისთვის საშუალების მიცემა, თანდათან გავლენა მოეხდინათ მათზე და მიეღოთ თავიანთ საზოგადოებაში. 
მინი|მარჯვნივ|ანდერვუდის ქანდაკება
1930-იანი წლების ბოლოს იაპონიამ კვლავ შეცვალა თავისი პოლიტიკა კორეის მიმართ, რათაჩაერთო თავის ექსპანსიონისტულ სქემაში. 1936 წლის აგვისტოში ახალმა იაპონელმა გენერალ-გუბერნატორმა ჯირო მინამიმ დაიწყო კორეელების გამოყენება სამხედრო მიზნებისთვის; გენერალ-გუბერნატორი კორეელებს აიძულებდა ჩაწერილიყვნენ იაპონიის სამხედრო ძალებში. 1938 წლის აპრილში, ჩოსუნის განათლების შესახებ მესამე ბრძანებამ შინტოს მიღების განკარგულება გასცა, ასევე რეკომენდაცია - კორეული ენის ნებაყოფლობითი ამოღება სასწავლო კურსიდან, იაპონური ენისა და იაპონიის ისტორიის სწავლების გაძლიერება. იონჰის პროფესიულმა სკოლამ არ გაითვალისწინა აღნიშნული და 1938 წლის ნოემბერში გახსნა კორეული ენის შემსწავლელი კურსები. წინააღმდეგობამ დიდხანს ვერ გასტანა: 1940 წლის მარტში იონჰი კოლეჯი იძულებული გახდა თითოეული დეპარტამენტისთვის გაეხსნა კურსები იაპონური კვლევების შესახებ. 1938 წელს ინგლისური ენის შემსწავლელი კურსებიც წნეხის ქვეშ მოექცა იაპონიასა და შეერთებულ შტატებს შორის ურთიერთობების გაუარესების გამო. აიკრძალა ინგლისურენოვანი სასწავლო კურსები და ინგლისელი მწერლების ტექსტები ცენზურას დაექვემდებარა. 1938 წელს პრეზიდენტმა ჰ.ჰ. ანდერვუდმა მიიღო შინტოს რელიგია იონჰი კოლეჯის პოტენციური დახურვის თავიდან ასაცილებლად. გენერალ-გუბერნატორებმა აიძულეს იონჰი კოლეჯი უარი ეთქვა შეერთებული შტატების ფინანსურ მხარდაჭერაზე, რის გამოც ფინანსურმა პრობლემებმა მოიმატა.1941 წლის დეკემბერში ამერიკელი და ბრიტანელი მეურვეები და ინსტრუქტორები გაათავისუფლეს წყნარი ოკეანის ომის დაწყებისთანავე , ხოლო 1942 წლის აგვისტოში მთავრობამ სკოლაზე სრული კონტროლი აიღო. როდესაც სევერანსი ბუსანში ჩასვლის შემდეგ სამედიცინო სკოლა შეუერთდა დროებით სამხედრო კოლეჯს. იმავდროულად, სევერანსის დაწესებულებამ სეულში მძიმე დაზიანებები მიიღო, რადგან ქალაქის ცენტრში სეულის სადგურთან ახლოს მდებარეობდა. 1952 წლის 1 აპრილს სევერანსის საავადმყოფო კვლავ გაიხსნა, ხოლო 1952 წლის 12 ივნისს -სამედიცინო კოლეჯი. 

აშშ-ის სამხედროებმა უგულებელყვეს იონჰი კოლეჯის აღდგენის საკითხი, ვინაიდან სხვა გეგმები ჰქონდათ; მათ სურდათ კოლეჯი გამოეყენებინათ როგორც სამხედრო საავადმყოფო ან იურიდიული სასწავლო ცენტრი. თუმცა, დროთა განმავლობაში, იონჰი კოლეჯი დაინახეს როგორც მისიონერული ინსტიტუცია, რომელიც გენერალ-გუბერნატორის მიერ იყო ჩამორთმეული. 1946 წლის 21 იანვარს იონჰი კოლეჯმა შეძლო კარების ხელახლა გახსნა  და 1946 წლის 15 აგვისტოს აღიარეს როგორც უნივერსიტეტი.

1950 წლის 10 მაისს, იონჰის კოლეჯმა დაამთავრა პირველი პოსტკოლონიური კურსი, თუმცა ივნისში კორეის ომის გამო ყველაფერი შეჩერდა. სეულის დაბრუნების შემდეგ უნივერსიტეტი ხელახლა გაიხსნა, მაგრამ დეკემბერში ისევ პრობლემები დაიწყო. 1951 წლის თებერვალში იონჰის კოლეჯი სამხედრო კოლეჯს შეუერთდა, 

### ომისშემდგომი პერიოდი (1953–1959)
1957 წელს სევერენსის სამედიცინო კოლეჯი, საავადმყოფო და იონჰის უნივერსიტეტი გაერთიანდნენ და ასე დაარსდა იონსეის უნივერსიტეტი.

## აკადემიკოსები
### რეპუტაცია
იონსეის უნივერსიტეტი კორეის სამი „SKY“ უნივერსიტეტიდან ერთ-ერთია. „SKY“ უნივერსიტეტები ქვეყანაში ყველაზე პრესტიჟულებად ითვლებიან, დანარჩენი წევრები არიან სეულის ეროვნული უნივერსიტეტი და კორეის უნივერსიტეტი. კონკურენტუნარიანობიდან გამომდინარე ამ სასწავლებლებში მიღება ძალიან რთულია. იონსეის უნივერსიტეტში ადრეული მიღების მაჩვენებელი 1%-ზე ნაკლებია. ზოგადად, იონსეის რეგულარულ მიღებაზე განაცხადის შესატანად საჭიროა აკადემიური მოსწრების 0,5%-ის (კორეული SAT) ჩვენება. კორეაში SKY უნივერსიტეტში ჩარიცხვა განიხილება, როგორც ადამიანის კარიერისა და სოციალური სტატუსის განსაზღვრის ფაქტორი.

### მსოფლიო რეიტინგი
იონსეიმ მსოფლიო „QS World University Rankings 2026“ რეიტინგში 50-ე ადგილი დაიკავა, ხოლო „QS Asia University Rankings 2026“-ში კერძო უნივერსიტეტებს შორის პირველი (საერთო ჯამში პირველი) ადგილი. იონსეიმ ასევე 78-ე ადგილი დაიკავა „THE World University Rankings 2023“-ში და პირველი ადგილი აზიის კერძო უნივერსიტეტებს შორის. საგნების მიხედვით „THE World University Rankings“-ში იონსეიმ კორეის უნივერსიტეტებს შორის პირველი ადგილი დაიკავა ოთხ საგანში: ბიზნესი და ეკონომიკა, სოციალური მეცნიერებები, ჯანდაცვა და ფსიქოლოგია. 2016 წელს „QS World University Rankings“-ის მიხედვით, იონსეის უნივერსიტეტმა საერთო ჯამში 105-ე ადგილი დაიკავა, სოციალური პოლიტიკისა და ადმინისტრირების მიმართულებით 24-ე, თანამედროვე ენებში მეთორმეტე და ეკონომიკაში 51-100 ადგილი. 2017 წელს, მსოფლიო უნივერსიტეტების რეიტინგის ცენტრის მიერ, მსოფლიოში 104-ე და ქვეყანაში მეორე ადგილზე იყო, ხოლო 2018 წელს, მსოფლიო უნივერსიტეტების აკადემიურმა რეიტინგმა იონსეის უნივერსიტეტი აზია/წყნარი ოკეანის რეგიონში მე-20 და სამხრეთ კორეაში მესამე ადგილზე დააყენა.  სამხრეთ კორეის სხვა ყოვლისმომცველ უნივერსიტეტებს შორის, სეულის ეროვნული უნივერსიტეტი აზია/წყნარი ოკეანის რეგიონში 17-22 ადგილებს იკავებდა, ხოლო სამხრეთ კორეაში პირველ ადგილს იკავებდა. იონსეის უნივერსიტეტი მე-9 ადგილზე იყო „როიტერის“ აზიის ყველაზე ინოვაციური უნივერსიტეტის სიაში, რომელიც 2016 წლის აგვისტოში გამოცხადდა. 2007 წელს გამოქვეყნებული SCI ნაშრომის მიხედვით, იონსეი მსოფლიოში 96-ე ადგილზე იყო.

იონსეის უნივერსიტეტი კორეული ოთხი უნივერსიტეტიდან ერთ-ერთია, რომლებიც 2010–13 წლებში ARWU-ს მსოფლიო უნივერსიტეტების რეიტინგში, QS მსოფლიო უნივერსიტეტების რეიტინგსა და The Times-ის მსოფლიო უნივერსიტეტების რეიტინგში შედიოდა (სეულის ეროვნულ უნივერსიტეტთან, KAIST-თან და POSTECH-თან ერთად). იონსეის უნივერსიტეტმა 2012 წელს აზიაში მე-16 ადგილი დაიკავა და გლობალურ რეიტინგში სწრაფად დაიწყო აღმასვლა: 2012 წელს მსოფლიოში 112-ე ადგილი; 2011 წელს 129-ე ადგილი; 2010 წელს 142-ე ადგილი; 2009 წელს 151-ე ადგილი; 2008 წელს 203-ე ადგილი; ხოლო 2007 წელს QS მსოფლიო უნივერსიტეტების რეიტინგში გლობალურ დონეზე 236-ე ადგილი დაიკავა. იონსეი პირველ კორეულ უნივერსიტეტად დასახელდა, რომელიც 2011 წლის ეკონომიკის სფეროში ტოპ 100 სრულ განაკვეთზე მომუშავეთა რაოდენობით MBA-ს სიაში მოხვდა (#76); US News-ის ცნობით 2011 წლის მსოფლიოს საუკეთესო უნივერსიტეტებში „აზია #18“ ადგილს იკავებს და UK Financial Times-ის მიხედვით 2011 წლის ტოპ 100 EMBA-შია (#57).

### კოლეჯები და პროგრამები
#### ბაკალავრიატი
*ლიბერალური ხელოვნების კოლეჯი
*კომერციისა და ეკონომიკის კოლეჯი
*ბიზნესის სკოლა
*მეცნიერების კოლეჯი
*ინჟინერიის კოლეჯი
*სიცოცხლის შემსწავლელი მეცნიერებისა და ბიოტექნოლოგიის კოლეჯი
*კომპიუტერული ტექნოლოგიების კოლეჯი
*თეოლოგიის კოლეჯი
*სოციალურ მეცნიერებათა კოლეჯი
*მუსიკის კოლეჯი
*ეკოლოგიის კოლეჯი
*განათლების მეცნიერებათა კოლეჯი
*უნივერსიტეტის კოლეჯი
*ანდერვუდის საერთაშორისო კოლეჯი 
*მედიცინის კოლეჯი
*სტომატოლოგიის კოლეჯი
*ექთნების კოლეჯი
*ფარმაციის კოლეჯი
*გლობალური ლიდერების კოლეჯი

#### ასპირანტურა
*სამაგისტრო სკოლა (სინჩონი/საერთაშორისო კამპუსები)
*თეოლოგიის სამაგისტრო სკოლა
*საერთაშორისო კვლევების სამაგისტრო სკოლა
*ინფორმაციის სამაგისტრო სკოლა
*კომუნიკაციებისა და ხელოვნების სამაგისტრო სკოლა
*სოციალური კეთილდღეობის სამაგისტრო სკოლა
*ბიზნეს ადმინისტრირების სამაგისტრო სკოლა
*განათლების სამაგისტრო სკოლა
*საჯარო ადმინისტრირების სამაგისტრო სკოლა
*ინჟინერიის სამაგისტრო სკოლა
*ჟურნალისტიკისა და მასობრივი კომუნიკაციის სამაგისტრო სკოლა
*იურიდიული სკოლა
*გარემოსდაცვითი მეცნიერებების სამაგისტრო სკოლა
*ეკონომიკის სამაგისტრო სკოლა
*იურიდიული სკოლა 
*ჯანმრთელობისა და გარემოს დაცვის სამაგისტრო სკოლა

#### სევერენსის საავადმყოფოს განყოფილებები
*სევერენსის საავადმყოფო (სინჩონი)
*განგნამ სევერენსის საავადმყოფო
*იონგინ სევერენსის საავადმყოფო
*სონგდო სევერენსის საავადმყოფო (2024 წლის მდგომარეობით მშენებარეა)

#### ცნობილი საერთაშორისო პროგრამები
*იონსეის საერთაშორისო საზაფხულო სკოლა
იონსეის საერთაშორისო ზაფხულის სკოლა (YISS), რომელიც ჩვეულებრივ ივნისის ბოლოდან აგვისტოს დასაწყისამდე იმართება, 1985 წელს დაიწყო და 30-ზე მეტი ქვეყნიდან 2000-ზე მეტ სტუდენტს უმასპინძლა.

*ისწავლე ზამთარში საზღვარგარეთ - იონსეიში
ზამთრის სკოლა (WAY) შედარებით ახალი პროგრამაა, რომელიც 2013 წელს დაიწყო. ზამთრის პროგრამა 3-კვირიანია და დეკემბრის ბოლოდან იანვრის დასაწყისამდე გრძელდება.

*ისწავლე საზღვარგარეთ - იონსეიში
იონსეის უნივერსიტეტის გაცვლითი/სტუდენტური პროგრამები  შესაძლებლობებს სთავაზობს სტუდენტებს, რომლებიც კორეაში ერთი წლით ან სემესტრით სწავლას გეგმავენ.

## კულტურა
### უნივერსიტეტის სიმბოლოები
იონსეის უნივერსიტეტის გერბზე აღბეჭდილი ასოები „ㅇ“ და „ㅅ“ წარმოიშვა სახელწოდების  (კორეულად „იონსეი“) პირველი ასოებიდან. წრე „ㅇ“ წარმოადგენს სრულყოფილი და ყოვლისმომცველი ადამიანის იდეალს, ხოლო „ㅅ“ სიმბოლურად გამოხატავს აკადემიური წარმატებისკენ სწრაფვას. გარდა ამისა, „ㅇ“ ნიშნავს სამოთხეს; „-“ წარმოადგენს დედამიწის ჰორიზონტს, ხოლო „ㅅ“ ნიშნავს „კაცს“, რაც გამოხატულია ჩინური იეროგლიფით (人). ღია წიგნი აღნიშნავს ჭეშმარიტებას, ჩირაღდანი - თავისუფლებას; ხოლო, გერბი მთლიანობაში მოიაზრებს იონსეის უნივერსიტეტის ამ ორ ძირითად პრინციპს.

იონსეის უნივერსიტეტის თილისმა არის არწივი  და მისი ფერია „სამეფო ლურჯი“. და მისი მიზანია „თავისუფლებისა და ჭეშმარიტების სულით ქრისტიანი ლიდერების აღზრდა“. უნივერსიტეტის ქრისტიანულ ხასიათს ადასტურებს მისი შექმნის ისტორიაც, როგორც ამერიკელი პროტესტანტი მისიონერების მიერ დაარსებული სკოლის და ასევე სკოლის დევიზი, რომელიც ამონარიდია ბიბლიიდან: „ჭეშმარიტება გაგათავისუფლებთ“ (იოანე 8:32). 2007 წლის მონაცემებით, იონსეის უნივერსიტეტის დირექტორთა საბჭოში უნდა შედიოდეს ოთხი კორეული ქრისტიანული ორგანიზაციის წევრი: კორეის პრესვიტერიანული ეკლესია (대한예수교장로회), კორეის რესპუბლიკის პრესვიტერიანული ეკლესია (한국기독교장로회), კორეის მეთოდისტური ეკლესია (기독교대한감리회) და კორეის ანგლიკანური ეკლესია (대한성공회). კორეასა და იაპონიაში ქრისტიანული ორგანიზაციების ან ცალკეული პირების, განსაკუთრებით დასავლელი მისიონერების, მაგალითად, იონსეის უნივერსიტეტის მიერ დაარსებული ქრისტიანული სკოლები, ჩვეულებრივ მისიონერულ სკოლებად მოიხსენიება.

იდეოლოგია, რომლის ირგვლივ სკოლა ერთიანდებოდა და სტუდენტთა რელიგიის თავისუფლება სამხრეთ კორეის საზოგადოებაში გარკვეული პერიოდის განმავლობაში კამათის საგანი იყო. 2009 წლის მონაცემებით,სასწავლებელი არ მოითხოვდა, რომ სტუდენტი ყოფილიყო აქტიური ქრისტიანი, რათა იონსეის უნივერსიტეტში ჩაებარებინა.

2010 წელს იონსეის უნივერსიტეტმა შეთანხმება გააფორმა გაერთიანებულ მეთოდისტურ ეკლესიასთან, რომლის მიხედვითაც უნივერსიტეტი ლიდერობის განვითარების მეთოდისტური გლობალური განათლების ფონდის რეგიონული ოფისის ფუნქციას შეასრულებდა. 

## სტუდენტური ცხოვრება
იონსეის უნივერსიტეტის ბევრი სამაგისტრო პროგრამა, მათ შორის UIC, ASD და GSIS (სეულსა და YIC-ში), საერთაშორისო სტუდენტებს სწავლისა და საცხოვრებლის საფასურის დასაფარად სტიპენდიებს სთავაზობს.

აკარაკა იონსეის სტუდენტებისთვის ოფიციალური კოლეჯის ფესტივალია, რომელიც, როგორც წესი, მაისში იმართება. ფესტივალის დროს ბევრი ცნობილი მომღერალი და ადამიანი იღებს მონაწილეობას.

უნივერსიტეტის ქცევის კოდექსი მკაცრად კრძალავს არაქრისტიანული წარმომავლობის სტუდენტების დისკრიმინაციას, თუმცა, როგორც მისიონერული სკოლა, იონსეის სტუდენტები ვალდებულნი არიან დაესწრონ ყოველკვირეულ სამლოცველო მსახურებას ოთხი სემესტრის განმავლობაში, რათა მიიღონ დასრულების უფლება.

### კლუბები
იონსეის უნივერსიტეტში 100-ზე მეტი კლუბია; აქ ჩამოთვლილი კლუბები კამპუსში არსებულ ყველა კლუბს არ წარმოადგენს.

*AFKN-ის მსმენელთა კლუბი (ALC) იონსეის უნივერსიტეტში ერთ-ერთი უდიდესი და უძველესი მსხვილი კორეელ-საერთაშორისო გაცვლითი სტუდენტური კლუბია. იონსეიში ყველაზე დიდი კლუბის აუდიტორიით, ALC-ის სტუდენტები უცხოელ სტუდენტებთან ერთად დრამებსა და სხვადასხვა აქტივობებს ატარებენ. კლუბი ასევე ცნობილია სერიალში „პასუხი 1994“ მონაწილეობით. 
*Avenante იონსეის უნივერსიტეტში ერთადერთი შერეული გუნდია, რომელიც შედგება როგორც მუსიკალური, ასევე არამუსიკალური სპეციალობების სტუდენტებისგან. კონცერტები წელიწადში ორჯერ იმართება. კლუბი სხვადასხვა ჟანრის სიმღერებს ასრულებს, დაწყებული Missa Solemnis-დან და დამთავრებული პოპ სიმღერებითა და ტრადიციული კორეული სიმღერებით.
*ბიზნეს ინოვაციების ტრეკი (BIT) მიზნად ისახავს ინოვაციური ახალგაზრდა თაობის წახალისებას, მიუხედავად იმისა, თუ რომელ სფეროს წარმოადგენენ.
*CogSci არის საზოგადოება, რომელიც სწავლობს კოგნიტურ მეცნიერებებს. შედგება ოთხი გუნდისგან: ფსიქოლოგია, ჰუმანიტარული და სოციალური მეცნიერებები, გამოყენებითი მეცნიერებები და ნეირობიოლოგია. ყოველ სემესტრში წარმოდგენილია კოგნიტურ მეცნიერებასთან დაკავშირებული ორი თემა და თითოეული გუნდი ყოველ კვირას აკეთებს პრეზენტაციას ამ თემებთან დაკავშირებით. ამ კლუბის წევრებს შეუძლიათ მიიღონ თითოეული თემის ინტეგრირებული და სიღრმისეული ცოდნა.
*გლობალური მენეჯმენტის ტრეკი (GMT) ოფიციალურად მხარდაჭერილია ბიზნესის სკოლის მიერ, რათა სისტემატურად აღმოაჩინოს და მოამზადოს ნიჭიერი სტუდენტები ბიზნესის მიმართულებით. დაარსდა 1996 წელს და გლობალიზაციით დაინტერესებულ ახალგაზრდებს აძლევს განვითარების საშუალებას მთელი მსოფლიოს მასშტაბით. 
*საერთაშორისო იონსეის საზოგადოება (IYC) დაარსდა 1995 წელს იონსეის საზოგადოებაში და მულტიკულტურული გაცვლითი პროგრამების წახალისებას ემსახურება. მიზანია, წვლილი შეიტანოს ცოდნისა და გამოცდილების მსოფლიო მასშტაბით გაზიარებაში; გადალახოს კულტურული, რასობრივი და აკადემიური გამოწვევები და ხელი შეუწყოს საერთო ღირებულებებზე დაფუძნებულ თანამშრომლობას.
*უმცროსი მეცნიერების კლუბი (JSC) არის აკადემიური კლუბი, რომელიც დაარსდა 1999 წელს და მიზნად ისახავს სტუდენტების მომზადებას აკადემიური და კვლევითი კარიერისთვის. JSC შედგება ბიზნესის, ეკონომიკის, ჰუმანიტარული და სოციალური მეცნიერებების განყოფილებებისგან მეორე კურსისა და დამამთავრებელი კურსების სტუდენტებისთვის, ასევე ფუნქციონირებს  მოსამზადებელი განყოფილება პირველკურსელებისთვის.
*„The Yonsei Annals“ ​​იონსეის უნივერსიტეტის ოფიციალური ინგლისური გამოცემაა, რომელიც 1962 წელს დაარსდა. ის კორეაში ერთ-ერთი ყველაზე მაღალი რეიტინგის მქონე საუნივერსიტეტო ინგლისურენოვანი ყოველთვიური ჟურნალია და მას სრულად იონსეის უნივერსიტეტის სტუდენტები მართავენ. კლუბის ბევრმა კურსდამთავრებულმა კარიერა ჟურნალისტიკაში, ტვ მაუწყებლობასა და პოლიტიკაში განაგრძო. კურსდამთავრებულებს შორისაა საგარეო საქმეთა ყოფილი მინისტრი კანგ კიუნგ-ვა, KBS News 9-ის ყოფილი წამყვანი მინ კიუნგ-ვუკი და დოქტორი სუნკიო კვონი, ტექნოლოგიის შესახებ მსოფლიოში ყველაზე ავტორიტეტული ტომების რედაქტორი. ამჟამად ჟურნალი​​ყოველთვიურად აქვეყნებს ერთ ნომერს. თითოეული მოიცავს ერთ ან რამდენიმე სვეტს ხუთი განყოფილებიდან: კამპუსის რეპორტაჟის განყოფილება, მიმდინარე მოვლენები, ფოტო და კულტურა. ჟურნალი ​​არაკომერციული ორგანიზაციაა, რომელიც უნივერსიტეტის მიერ არის დაფინანსებული. შინაარსსა და ყოველდღიურ საქმიანობასთან დაკავშირებით ყველა გადაწყვეტილებას იღებს რედაქციის საბჭო, რომელიც შედგება მთავარი რედაქტორისა და თითოეული განყოფილების რედაქტორებისგან. ყოფილა შემთხვევები, როდესაც ჟურნალის განვითარებისათვის ცნობილი რედაქტორები მოუწვევიათ.
*Yonsei Financial Leaders (YFL) იონსეის უნივერსიტეტის ერთ-ერთი უდიდესი და უძველესი ფინანსური კლუბია, რომელიც 1998 წელს დაარსდა. ფოკუსირებულია ფინანსურ საკითხებსა და კორპორაციების შეფასებაზე. 2022 წლის ოქტომბრის მონაცემებით, YFL-ის 500-ზე მეტი კურსდამთავრებული მუშაობს ფინანსების სფეროში, მათ შორის საინვესტიციო საბანკო საქმეში, გაყიდვებსა და ვაჭრობაში, კერძო კაპიტალისა და უძრავი ქონების მართვაში, კვლევასა და ინფრასტრუქტურაში.
*იონსეის ევროპული კვლევები (YES) - თავდაპირველად 2011 წლის მაისში დაარსდა საპატიო მთავარი რედაქტორის, სიიონგ ჩოის (იურიდიული ფაკულტეტი) მიერ. იონსეის ევროპული საზოგადოების ან ევროკავშირის საზოგადოების სახელით, იონსეის ევროპული კვლევების სარედაქციო საბჭო აქვეყნებს სამხრეთ კორეის ერთადერთ და უძველეს ISSN-ით რეგისტრირებულ ორენოვან (კორეულ/ინგლისურ) საბაკალავრო ჟურნალს Yonsei European Studies ანუ YES (ISSN 2287-450X). 2012 წლის აგვისტოში გამოსვლის პირველი ნომრიდან, YES, რომელიც შეიცავს ევროპულ და საერთაშორისო საკითხებზე კვლევით ნაშრომებს, წელიწადში ორჯერ მიეწოდება კორეის ეროვნულ ბიბლიოთეკას, კორეის ეროვნული ასამბლეის ბიბლიოთეკას, იონსეის უნივერსიტეტის ბიბლიოთეკას და აშშ-ის/დიდი ბრიტანეთის უნივერსიტეტებისა და ინსტიტუტების მაღალკვალიფიციურ ბიბლიოთეკებს.

### სპორტი
იონსეის უნივერსიტეტი კორეის სპორტის ფედერაციის (KUSF) წევრია და მისი მამაკაცთა ფეხბურთის, მამაკაცთა კალათბურთის, ბეისბოლის და მამაკაცთა ჰოკეის გუნდები მონაწილეობენ KUSF-ის U-ლიგაში.  გუნდების თილისმა არწივია და ამიტომ  სტუდენტი სპორტსმენები არაფორმალურად ცნობილები არიან, როგორც „არწივები“. 

### მეტოქეობა კორეის უნივერსიტეტთან
სამხრეთ კორეის საუკეთესო კერძო უნივერსიტეტად წოდებული იონსეის უნივერსიტეტი და კორეის უნივერსიტეტი დიდი ხანია ერთმანეთს მეტოქეობას უწევენ. ეს მეტოქეობა კარგად ჩანს მათ შორის ჩატარებული ცნობილი ყოველწლიური სპორტული მატჩებიდან. 1925 წლიდან დაწყებულ ამ ღონისძიებას ეწოდება კოიონ ჯონი (), როდესაც კორეის უნივერსიტეტი მასპინძლობს მატჩებს და იონკო ჯონი (), როდესაც იონსეის უნივერსიტეტი მასპინძლობს მატჩებს. თუმცა, ზემოთ აღნიშნული ოფიციალური სახელი სინამდვილეში მხოლოდ ოფიციალური გამოსვლებისთვის გამოიყენება, როგორიცაა მაუწყებლობა და გაზეთების რეპორტაჟები. „იონკო ჯონი“ ფართოდ გამოიყენება იონსეის უნივერსიტეტში, ხოლო „კოიონ ჯონი“ ზოგადად გამოიყენება კორეის უნივერსიტეტში. ყოველწლიური ერთჯერადი მატჩები მოიცავს ფეხბურთს, ბეისბოლს, კალათბურთს, რაგბის და ჰოკეის. U-ლიგის დაარსებით, ორი დაწესებულება ერთმანეთს ხვდება ლიგის მატჩებში  სპორტის ყველა სახეობაში, რაგბის გარდა.  იონკო ჯეონამდე, ორივე უნივერსიტეტის სტუდენტები  იკრიბებიან იონსეისა და კორეის უნივერსიტეტის გულშემატკივრების ერთობლივ ღონისძიებაზე (), სადაც სტუდენტები ვარჯიშობენ და მხიარულობენ.

2012 წლამდე იონსეიმ 18 მოგებული სეზონი, 8 ფრე და 16 წაგება დააფიქსირა. 2012 წელს სპორტის ხუთი სახეობიდან იონსეის უნივერსიტეტმა სამი წააგო (ბეისბოლი, კალათბურთი, ფეხბურთი) და ორი მოიგო (ჰოკეი, რაგბი). 2017 წელს იონსეის უნივერსიტეტმა ხუთივე თამაში მოიგო. 2018 წელს იონსეის უნივერსიტეტმა სამი თამაში მოიგო (რაგბი, ფეხბურთი და კალათბურთი) და ერთი წააგო (ჰოკეი). ბეისბოლი წვიმის გამო გაუქმდა. 2020 წელს COVID-19-ის აფეთქების გამო ყველა სპორტული მატჩი გაუქმდა.

## კამპუსები
იონსეის უნივერსიტეტის სეულის კამპუსი შედგება სინჩონის კამპუსისა და საერთაშორისო კამპუსისგან, რომელიც მდებარეობს სონგდოში, ინჩეონში. 2011 წლიდან იონსეის უნივერსიტეტმა იონსეის საერთაშორისო კამპუსში (YIC) დანერგა საცხოვრებელი კოლეჯის (RC) პროგრამა. იონსეის უნივერსიტეტის პირველკურსელთა უმეტესობა ვალდებულია იცხოვროს საერთაშორისო კამპუსის საერთო საცხოვრებელში და დაასრულოს RC პროგრამები ერთი წლის განმავლობაში. ამის შემდეგ, ისინი გადადიან სეულის სინჩონის კამპუსში სწავლის დასასრულებლად.

### სინჩონის კამპუსი
იონსეის სინჩონის კამპუსი მოიცავს 250 ჰექტარ ფართობს, რომელიც მდებარეობს სეულის ცენტრიდან დასავლეთით დაახლოებით 6 კილომეტრში. სინჩონის კამპუსში განთავსებულია იონსეის უნივერსიტეტის აკადემიური დეპარტამენტების უმეტესობა და აქვე გაერთიანებულია ისტორიული და მაღალტექნოლოგიური შენობები. 

### იონსეის საერთაშორისო კამპუსი (სონგდო, ინჩონი)
ინჩონის ქალაქსა და იონსეის უნივერსიტეტს შორის 2006 წლის 8 მაისს დადებული შეთანხმების საფუძველზე, იონსეი სონგდოს გლობალური აკადემიური კომპლექსი (ამჟამად იონსეის საერთაშორისო კამპუსი) წარმოადგენს კვლევისა და განვითარების ასპექტის წამყვან ორგანიზაციას სონგდოს რაიონისა და კორეის საგანმანათლებლო და კვლევითი ინდუსტრიებისთვის.   მშენებლობა ორ ფაზაში მიმდინარეობდა, პირველი ფაზა მოიცავდა გლობალურ კამპუსს, უნივერსიტეტის ერთობლივ კამპუსს, კვლევისა და განვითარების კამპუსსა და გლობალურ აკადემიურ სოფელს. პირველი ფაზა დასრულდა 2010 წელს, ხოლო მეორე ფაზა დაიწყო მომდევნო წელს, 2011 წელს, შემდგომი გაფართოებით. ამჟამად, იონსეის უნივერსიტეტის პირველკურსელთა უმეტესობა საერთაშორისო კამპუსში ერთი წლის განმავლობაში რჩება RC პროგრამის მოთხოვნების დასაკმაყოფილებლად.

პირველკურსელთა განათლების გარდა, იონსეის საერთაშორისო კამპუსი გვთავაზობს არაერთ აკადემიურ პროგრამას, მათ შორის ინტეგრირებული ტექნოლოგიების სკოლის (კომპიუტერული ტექნოლოგიების კოლეჯი), ფარმაციის კოლეჯის, ჰუმანიტარული, ხელოვნებისა და სოციალურ მეცნიერებათა განყოფილების (ანდერვუდის საერთაშორისო კოლეჯი) და ინტეგრირებული მეცნიერებისა და ინჟინერიის განყოფილების (ანდერვუდის საერთაშორისო კოლეჯი) მიერ შემოთავაზებული ბაკალავრიატისა და სამაგისტრო პროგრამებს. საერთაშორისო კამპუსის საერთო საცხოვრებელი 12 სახლისგან შედგება. 2013 წლამდე რვა სახლი იყო: ავიზონი, იუნ დონგ-ჯუ, მუაკი, იუნჯე, ანდერვუდი, ბეკ იანგი, აპენცელერი (ადრე არისტოტელე) და ალენი. 2014 წელს კიდევ ოთხი სახლი დაარსდა: ევერგრინი, ვონჩული, ჩი ვონი და ჩეონგსონგი. 

*მარადმწვანე სახლი
*ვონჩულის სახლი: სახელი ეწოდა ლი ვონჩულის, იონსეის უნივერსიტეტის კურსდამთავრებულისა და პირველი კორეელი ექიმის პატივსაცემად.
*ანდერვუდის სახლი: სახელი ეწოდა ჰორას გრანტ ანდერვუდის, იონსეის უნივერსიტეტის დამფუძნებლის პატივსაცემად.
*იუნ, დონ-ჯუს სახლი: სახელი ეწოდა ცნობილი პოეტის, იუნ დონ-ჯუს, იონსეის უნივერსიტეტის კურსდამთავრებულის პატივსაცემად.
*მუაკის სახლი: სახელი ეწოდა სინჩონის კამპუსის მახლობლად მდებარე მთის მიხედვით.
*ჩი ვონის სახლი: ჩი ვონი არის იონსეის უნივერსიტეტის უძველესი შენობის სახელი (აშენებულია 1918 წელს).
*იონგჯეს სახლი: სახელი ეწოდა იონსეის უნივერსიტეტის პირველი პრეზიდენტის, იონგჯე ბეკ ნაკ-ჯუნის პატივსაცემად.
*ევისონის სახლი: ოლივერ რ. ევისონი იყო მისიონერი, რომელმაც პირველმა გაავრცელა დასავლური სამედიცინო ცოდნა კორეაში და სევერანსის საავადმყოფოს დამფუძნებელი.
*ბეკ იანგის სახლი: სახელი ეწოდა სინჩონის კამპუსის მთავარი ქუჩის (ბეკ იანგ რო) მიხედვით.
*ჩონგსონგის სახლი: ჩონგსონი არის სინჩონის კამპუსის მახლობლად მდებარე ტყის სახელი.
*ალენის საერთაშორისო სახლი: ჰორას ნ. ალენი სამედიცინო მისიონერია და დააარსა გვანგჰიევონი, კორეაში პირველი დასავლური სტილის საავადმყოფო.
*აპენცელერის საერთაშორისო სახლი: ადრე ფილოსოფოს არისტოტელეს სახელს ატარებდა, ამჟამად კი აპენცელერის საერთაშორისო სახლი ჰქვია.

## ცნობილი კურსდამთავრებულები
იონსეის უნივერსიტეტის კურსდამთავრებულებს შორის არიან ნობელის პრემიის ლაურეატი,  ოსკარის მფლობელი,  ოლიმპიელები და ფალკერსონის პრემიის ლაურეატი მათემატიკოსი. 

### ბიზნესი
*კუ ბონ-მუ: LG Group-ის ყოფილი თავმჯდომარე
*კიმ ვუ-ჯუნგი: Daewoo Group-ის დამფუძნებელი და აღმასრულებელი დირექტორი
*ბეკ ჯონგ-ვონი: The Born Group-ის აღმასრულებელი დირექტორი
*სუჰ კიუნგ-ბე: TaePyongyang Corporation-ის თავმჯდომარე
*სონგ ჯა: იონსეის უნივერსიტეტის ყოფილი პრეზიდენტი და Daekyo-ს ამჟამინდელი აღმასრულებელი დირექტორი 
*ჩუნგ მონგ-ჰუნი: Hyundai Group-ის ყოფილი თავმჯდომარე
*ლი ბუ-ჯინი: Hotel Shilla-ს (Samsung Group) პრეზიდენტი და აღმასრულებელი დირექტორი

### ლიტერატურა და ხელოვნება
*ჰან კანგი: რომანისტი, 2024 წლის ნობელის პრემიის ლაურეატი ლიტერატურაში
*იუნ დონ-ჯუ: პოეტი და კორეის დამოუკიდებლობის მოძრაობის აქტივისტი
*გი ჰიონგ-დო: პოეტი
*სტივენ რივირი: ჟურნალის რედაქტორი და ტელევიზიის ჟურნალისტი
*ეუნ ჰი-კიონგი: რომანისტი
*კიმ იუ-ჯუნგი: რომანისტი
*ჯანგ ჩოლ-მუნი: პოეტი
*ჩოი ინ-ჰო: მწერალი
*იუნ ჰუმიონგი: რომანისტი და პოეტი
*გონგ ჯი-იონგი: რომანისტი
*ჩოი ჯე-ჰუნი: მწერალი
*პარკ ჰიუნ-ვუკი: მწერალი
*ჰეო იონი: პოეტი

### პოლიტიკა და საჯარო მომსახურება
*ჰან სეუნგ-სუ: გაეროს 56-ე გენერალური ასამბლეის ყოფილი პრეზიდენტი და სამხრეთ კორეის პრემიერ-მინისტრი
*კანგ კიუნგ-ვა: სამხრეთ კორეის საგარეო საქმეთა მინისტრი

### აკადემიკოსები
*თ. კ. სეუნგი: ფილოსოფოსი და ჯესი ჰ. ჯონსის სახელობის ლიბერალური ხელოვნების პროფესორი ტეხასის უნივერსიტეტი, ოსტინში
*დეკანი ლ. ჰაბარდი: ჩრდილო-დასავლეთ მისურის სახელმწიფო უნივერსიტეტის პრეზიდენტი
*სუჰ ჯინ-სუკი: მედიცინის პროფესორი
*ჯეონგ ჰან კიმი: მათემატიკოსი, 1997 წლის ფალკერსონის პრემიის ლაურეატი 
*სუნკიო კვონი: გერონტექნოლოგიის წამყვანი წყაროების შემქმნელი
*იონგ პილ რი: პოლიტიკური სისტემების მეცნიერი
*სუნგ-მო კანგი: KAIST-ის პრეზიდენტი
*ეუი-ჩეოლ შინი: იმუნოლოგი, სამედიცინო მკვლევარი და აკადემიკოსი
*მარვინ ჩუნი: იელის კოლეჯის დეკანი

### სპორტი
*ლი სუნგ-გუ (1911–2002): „კორეული კალათბურთის მამა“, ოლიმპიელი (1936 წლის ბერლინის ოლიმპიადა, კალათბურთი), იონსეის უნივერსიტეტის ჯილდოს (2017) მფლობელი სიკვდილის შემდეგ.
*ჰუ ჯუნგ-მუ: ყოფილი ფეხბურთელი და კორეის ეროვნული საფეხბურთო ნაკრების ყოფილი მთავარი მწვრთნელი.
*ჯიიაი შინი: პროფესიონალი გოლფის მოთამაშე: 2007 წლის KPGA-ს წლის გოლფის მოთამაშე და 2009 წლის LPGA ტურის ფინანსური ლიდერი.
*ჩუნ ლი-კიუნგი: ოთხგზის ოლიმპიური ოქროს მედალოსანი მოკლე ტრასაზე ციგურებით სრიალში და საერთაშორისო ოლიმპიური კომიტეტის სპორტსმენთა კომისიის წევრი.
*ჩოი დონ-ვონი: Lotte Giants-ის ბეისბოლის ყოფილი მოთამაშე.
*ლი დე-ჰუნი: ტაეკვონდოში ორგზის ოლიმპიური მედალოსანი.
*ლი სანგ-მინი: Seoul Samsung Thunders-ის კალათბურთელი.
*ლი იუ-ბინი: სამხრეთ კორეელი მოკლე ტრასაზე ციგურებით სრიალის მოთამაშე.
*კიმ იონგ-დე: FC Seoul-ის ფეხბურთელი მეკარე.
*პარკ ჩულ-სუნი: Doosan Bears-ის ყოფილი ბეისბოლის მოთამაშე.
*ჩან ვოე-რიონგი: ფეხბურთის მენეჯერი.
*რიუ სო-იონი: პროფესიონალი გოლფის მოთამაშე, 2011 წლის აშშ-ის ქალთა ღია პირველობის გამარჯვებული
*სონ იონ-ჯე: პირველი კორეელი რიტმული ტანმოვარჯიშე, რომელმაც მსოფლიო თასის სერიაში ოქრო მოიპოვა (2014 წლის ლისაბონის მსოფლიო თასზე) / მეხუთე ადგილი ტანვარჯიშში 2012 წლის ზაფხულის ოლიმპიურ თამაშებზე - ქალთა რიტმული ინდივიდუალური მრავალჭიდი
*ჩოი მინ-ჯონგი: სამხრეთ კორეელი მოკლე ტრასის მოციგურავე, რომელმაც 2018 წლის ფიონჩანგის ოლიმპიურ თამაშებზე ოქროს მედალი მოიპოვა.
*სო ჯანგ ჰუნი: კალათბურთელი.
*შინ დონგ-პა: კალათბურთელი, იყო 1969 წლის ABC ჩემპიონატის გამარჯვებული გუნდის წევრი და 1970 წლის FIBA-ს მსოფლიო ჩემპიონატის საუკეთესო ბომბარდირი.
*ჰეო უნგი: Wonju DB Promy-ს კალათბურთელი.
*ჰეო ჰუნი: Suwon KT Sonicboom-ის კალათბურთელი.
*კიმ მინ-ჯე: ბაიერნ მიუნხენის ფეხბურთელი და მცველი.
*ჰვანგ უი-ჯო: ფეხბურთელი, რომელიც ნორვიჩ სიტის შემადგენლობაში თამაშობს თავდამსხმელად.
*იუ კი-სანგი: კალათბურთელი.

## სქოლიო
კატეგორია:სამხრეთ კორეაში დაარსებულები
კატეგორია:უმაღლესი სასწავლებლები აზიაში
კატეგორია:სამხრეთ კორეის ორგანიზაციები
კატეგორია:განათლება აზიაში